Gereformeerde kerk Ladybrand

Die Gereformeerde kerk Ladybrand is die oudste gemeente in die GKSA se Klassis Oos-Vrystaat. Einde 2015 was dit met 72 belydende en 10 dooplidmate ook die tweede kleinste in die klassis. 'n Jaar vantevore was die getalle onderskeidelik 74 en nege.

Aanvanklik was Ladybrand ’n wyk van die eerste Gereformeerde kerk in die Vrystaat, Reddersburg. Op 20 Desember 1872 het Ladybrand van die moedergemeente afgestig. Aan die begin is dienste in ’n kleiner kerkgebou gehou, maar dit was bouvallig en een gewel het gedreig om in te tuimel. 

Die gemeente het toe besluit om ’n nuwe kerkgebou op te rig en daarvoor het hulle £100 van die Vrystaatse Volksraad ontvang. Die totale koste van die oprigting van die nuwe kerk was £864,11 en dis op 13 Julie 1883 in gebruik geneem. Eers in 1890 is ’n houtvloer en banke ingesit. In 1895 is ’n konsistorie aangebou. 

Mettertyd het dié kerkgebou bouvallig geraak en aandag gekort. In ’n stadium is die dak herstel, maar in 1971 is dit deur ’n nuwe kerkgebou vervang.

Reeds in Oktober 1966 het diaken Kleynhans dat die gemeente moes oorgaan tot die bou van ’n nuwe kerkgebou omdat die destydse kerkgebou, volgens hom, nie tot eer van die gemeente gestrek het nie. Ná bespreking en beplanning het die gemeente ’n lening van R24 000 by Sanlam aangegaan. Dit was terugbetaalbaar  oor 25 jaar teen ’n rentekoers van 9 persent.

Die nuwe kerkgebou is in die naweek van 24 en 25 April 1971 in gebruik geneem. Op die Saterdag (die 24ste) het die leraar, ds. P.J.S. de Klerk, die hoeksteen onthul. Dr. G.C.P. van der Vyver het die feesdiens op die Sondag gelei nadat die kerkgebou in gebruik geneem is. Dié kerkgebou, wat sitplek aan genoeg 200 kerkgangers bied, is vandag nog in gebruik. Dit het ’n klein pyporrel. ’n Netjies uitgelegde tuin versier die kerkterrein.

Twee gemeentes wat in 1897 gestig is, Wepener en Tweespruit (vroeër Thaba 'Nchu), is in onderskeidelik 1954 en 2013 by Ladybrand ingelyf.

Predikante 
 Krüger, Jan Christoffel, 1898 – 26 Junie 1905 (oorlede in die amp)
 Pasch, Hendricus Philippus Josephus, 1911 – 1920
 Du Plessis, Dirk Postma, 1920 – 11 Julie 1941 (oorlede in die amp)
 Van der Merwe, Christiaan Dirk Jacobus, 1953 – 1954
 De Bruyn, Frans Roelof Petrus, 1956 – 1958
 Liebenberg, Thomas Arnoldus, 1960 – 1965
 Smit, dr. Erasmus Johannes, 1965 – 1966 (in kombinasie)
 De Klerk, Philippus Jacobus Stephanus, 1966 – 1971
 Erasmus, Johannes Jacobus, 1973 – 1981
 Van der Walt, Petrus Jacobus, 1981 – 2011 (in kombinasie met Tweespruit; aanvaar sy emeritaat)
 Lee, Sarel Johannes Barend, 2012 – 2018 (aanvanklik in kombinasie met Tweespruit, wat ontbind het)

Bronne 
  Harris, C.T., Noëth, J.G., Sarkady, N.G., Schutte, F.M. en Van Tonder, J.M. 2010. Van seringboom tot kerkgebou: die argitektoniese erfenis van die Gereformeerde Kerke. Potchefstroom: Administratiewe Buro.
  Schalekamp, ds. M.E. (voorsitter: redaksiekommissie). 2001. Die Almanak van die Gereformeerde Kerke in Suid-Afrika vir die jaar 2002. Potchefstroom: Administratiewe Buro.
  Van der Walt, dr. S.J. (voorsitter: deputate almanak). 1997. Die Almanak van die Gereformeerde Kerke in Suid-Afrika vir die jaar 1998. Potchefstroom: Administratiewe Buro.
  Venter, ds. A.A. (hoofred.) 1957. Almanak van die Gereformeerde Kerk in Suid-Afrika vir die jaar 1958. Potchefstroom: Administratiewe Buro.
  Venter, ds. A.A. (hoofred.) 1958. Almanak van die Gereformeerde Kerk in Suid-Afrika vir die jaar 1959. Potchefstroom: Administratiewe Buro.
  Vogel, Willem (red.). 2014. Die Almanak van die Gereformeerde Kerke in Suid-Afrika vir die jaar 2015. Potchefstroom: Administratiewe Buro.

Sien ook 
 NG gemeente Ladybrand
 Pieter Venter, jare lange ouderling

Gereformeerde Kerke in Suid-Afrika 
Vrystaat